b'\n_START_ARTICLE_\nLedenik pod Skuto\n_START_PARAGRAPH_\nLedenik pod Skuto je gorski ledenik, ki se nahaja pod Skuto v Kamni\xc5\xa1ko Savinjskih Alpah in je najbolj vzhodno le\xc5\xbee\xc4\x8d ledenik v Alpah. Leta 1950 je zavzemal povr\xc5\xa1ino 2.8 hektarja, leta 2016 pa 1.6 hektarja. S spodnjo nadmorsko vi\xc5\xa1ino, 2020m, je tudi eden najni\xc5\xbeje le\xc5\xbee\xc4\x8dih alpskih ledenikov._NEWLINE_Je eden izmed dveh obstoje\xc4\x8dih ledenikov v Sloveniji, poleg Triglavskega ledenika. Po povr\xc5\xa1ini in debelini je \xc5\xbee prehitel slednjega. Temu botruje predvsem lega; ledenik pod Skuto se nahaja na sen\xc4\x8dni strani, medtem ko triglavski ledenik le\xc5\xbei na prisojni.\n_START_SECTION_\nLega\n_START_PARAGRAPH_\nLedenik pod Skuto velja skupaj s Triglavskim ledenikom za najbolj jugovzhodno le\xc5\xbee\xc4\x8d ledenik v Alpah. Najdemo ga v severnem delu osrednje verige Kamni\xc5\xa1ko-Savinjskih Alp, v krnici, ki je proti jugu zaprta z vrhovoma Skute in Kranjske Rinke, na severozahod pa se odpira proti Jezerskemu. Ledenik se je obdr\xc5\xbeal v osojni in ve\xc4\x8dji del leta sen\xc4\x8dni legi na nadmorski vi\xc5\xa1ini med 2010 in 2120 m. Napaja se z vsakoletnimi sne\xc5\xbenimi padavinami. Dodaten sneg prina\xc5\xa1ajo mo\xc4\x8dni vetrovi z ju\xc5\xbene do zahodne smeri, potem, ko ga na privetrni strani grebena poberejo, ter sne\xc5\xbeni plazovi, ki se na ledenik pro\xc5\xbeijo iz okoli\xc5\xa1kih \xc5\xbelebov in grap.\n_START_SECTION_\nZgodovina\n_START_PARAGRAPH_\nLedenik je nastal v zgornjem delu nekdanjega veliko obse\xc5\xbenej\xc5\xa1ega Jezerskega ledenika, ki se je v pleistocenu valil izpod Skute proti Jezerskemu in je na svoji poti ustvaril slikovito ledeni\xc5\xa1ko dolino, imenovano Ravenska ko\xc4\x8dna. Sledovi obse\xc5\xbenega nekdanjega ledenika so najbolj vidni na \xc5\xa1ir\xc5\xa1em obmo\xc4\x8dju Jezerske kotlinice, \xc4\x8deprav je v najvi\xc5\xa1jem stadiju pleistocenske poledenitve segal vse do Zgornjih Fu\xc5\xbein v dolini Kokre. Po koncu velike ledene dobe so se pri nas menjavala hladnej\xc5\xa1a in toplej\xc5\xa1a obdobja. Za hladnej\xc5\xa1e je veljala tako imenovana mala ledena doba med sredo 14. in sredo 19. stoletja, z vi\xc5\xa1ki okrog let 1350, 1600 in 1850. Za to obdobje je bilo zna\xc4\x8dilno, da so se ledeniki v Alpah okrepili. Domneva se, da sta takrat nastala tudi dana\xc5\xa1nja Ledenik pod Skuto in Triglavski ledenik._NEWLINE_Prva dokumentirana omemba sega v leto 1913, ko se je na ledeniku konec julija smrtno ponesre\xc4\x8dil 15-letni dijak Janko Petri\xc4\x8d iz Ljubljane. Kljub opozorilom o nevarnem plezanju \xc4\x8dez severno steno grebena med Rinko in Skuto se je lotil te\xc5\xbeavne ture, da bi starej\xc5\xa1im kolegom dokazal svoje sposobnosti. Po neuspelem iskanju na grebenih in sne\xc5\xbei\xc5\xa1\xc4\x8dih, so se posvetili \xc5\xa1e ledeni\xc5\xa1kim razpokam, kjer je bil dijak najden mrtev. V poro\xc4\x8dilu so omenjene ve\xc4\x8d kot 10m globoke ledeni\xc5\xa1ke razpoke, kar je omogo\xc4\x8dilo prikaz stanja ledenika pred stoletjem.\n_START_SECTION_\nDanes\n_START_PARAGRAPH_\nKljub negativnem trendu v rasti in ni\xc5\xbeji nadmorski vi\xc5\xa1ini, je ledenik tako po prostornini (pred leti nekaj \xc4\x8dasa tudi po povr\xc5\xa1ini), \xc5\xbee dohitel in celo prehitel nekdaj veliko ve\xc4\x8dji in debelej\xc5\xa1i Triglavski ledenik, ki podnebnim spremembam o\xc4\x8ditno podlega veliko hitreje. K zmernej\xc5\xa1emu taljenju Ledenika pod Skuto v toplej\xc5\xa1em obdobju je verjetno odlo\xc4\x8dilno pripomogla prav njegova lega v izrazito sen\xc4\x8dni krnici. Poleg tega pa njegovo povr\xc5\xa1ino ob\xc4\x8dasno prekrije obilnej\xc5\xa1e kamninsko gradivo, sicer posledica skalnih podorov z ostenja nad ledenikom. Nad jugozahodnim delom ledenika je pri\xc5\xa1lo v za\xc4\x8detku talilne dobe leta 2013 do ve\xc4\x8djega skalnega podora, ki je prekril del ledeni\xc5\xa1ke povr\xc5\xa1ine. Gre za najve\xc4\x8dji skalni podor nad tem delom ledenika po letu 2002. Procesi na \xc5\xa1ir\xc5\xa1em obmo\xc4\x8dju ledenika potrjujejo, da je zaradi podnebnih sprememb v zadnjih desetletjih vse bolj intenzivno toplotno kr\xc4\x8denje oziroma raztezanje kamnin ter njihovo zmrzalno preperevanje.\n_START_SECTION_\nMeritve\n_START_PARAGRAPH_\nSodelavci Geografskega in\xc5\xa1tituta Antona Melika ZRC SAZU od leta 1946 opazujejo oba slovenska ledenika. Projekt opazovanja slednjih je med najstarej\xc5\xa1imi in najdalj\xc5\xa1imi znanstvenoraziskovalnimi projekti pri nas. Do sredine devetdesetih let prej\xc5\xa1njega stoletja so potekale meritve s klasi\xc4\x8dno metodo od\xc4\x8ditavanja spremembe dol\xc5\xbeine oz. debeline ledenika na posameznih to\xc4\x8dkah. Od takrat so za\xc4\x8deli s sodobnej\xc5\xa1imi fotogrametri\xc4\x8dnimi meritvami, ki omogo\xc4\x8dajo prostorsko zaznavanje in kasnej\xc5\xa1o predstavitev rezultatov. Od leta 1976 snemajo ledenik tudi s posebnim panoramskim fotoaparatom, podatki o obeh ledenikih pa gredo tudi v mednarodno izmenjavo.\n_START_SECTION_\nSmu\xc4\x8di\xc5\xa1\xc4\x8de\n_START_PARAGRAPH_\nLedenik je v za\xc4\x8detku talilne dobe pogosto povezan s sne\xc5\xbei\xc5\xa1\xc4\x8di pod njim, ki ob povpre\xc4\x8dnih zimah vztrajajo do sredine poletja in se kon\xc4\x8dajo na spodnjem robu Ledin na nadmorski vi\xc5\xa1ini okrog 1750 m. V 70. in 80. letih dvajsetega stoletja so sne\xc5\xbei\xc5\xa1\xc4\x8da pod ledenikom privabljala smu\xc4\x8darje. Slednji so imeli ob podpori 600 metrov dolge vle\xc4\x8dnice, ob\xc4\x8dasno pa tudi teptalca snega, ki so ga z voja\xc5\xa1kim helikopterjem pripeljali s Krvavca, na ledeniku pod Skuto ustrezne pogoje za smu\xc4\x8danje tudi v poletnem \xc4\x8dasu. To visokogorsko smu\xc4\x8di\xc5\xa1\xc4\x8de je ve\xc4\x8dkrat obiskala tudi tedanja Jugoslovanska smu\xc4\x8darska reprezentanca, vklju\xc4\x8dno z Juretom Frankom ter Bojanom Kri\xc5\xbeajem._NEWLINE_ _NEWLINE__NEWLINE_\xc5\xbdi\xc4\x8dnice na sne\xc5\xbei\xc5\xa1\xc4\x8dih pod ledenikom dandanes ve\xc4\x8d ni, kljub temu pa Ledine ostajajo priljubljen kraj za pomladansko in zgodnje poletno turno smu\xc4\x8danje._NEWLINE_Lovska dru\xc5\xbeina Jezersko na ledeniku pod Skuto vsako leto sredi junija organizira Tekmo za kristalnega gamsa.'